**Kuidas alustada kompostimist?**

**Kompostimine on suurepärane võimalus anda uus elu köögis ja aias tekkivatele biojäätmetele. Ent kui keeruline on kompostimine ja kuidas sellega alustada?**

Kompostimine on lihtne, sellega saab hakkama igaüks. Pisut hoolt ja tähelepanu ning tulemuseks on puhas ja toitaineterikas muld, mis sobib kasutamiseks aiamaale, lillepeenrasse ja toalilledele. Seejuures ei ole vähem oluline, et sõltuvalt leibkonna harjumustest võid kompostides vähendada enda tekitatavat prügi lausa poole võrra.

**Kompostimise A ja O**

Hea komposti tegemisel on oluline materjalide ehk toitainete õige tasakaal. Kõige parem kompostisegu on selline, mis koosneb enam-vähem pooleks lämmastikurikkast rohelisest lehematerjalist (värskelt niidetud muru ja toidujäätmed) ning süsinikurikkast kiulisest puitunud materjalist (kuivanud lehed, oksaraod, majapidamispaber). Hea oleks jälgida, et üks kompostimaterjal ei hakkaks domineerima.

Elutegevuse toimimiseks kompostis on vaja õhku ja niiskust – liiga tihe ja märg kompost hakkab mädanema ning haisema. Õhulisust aitavad luua näiteks oksad, muld, turvas ja hein. Liigne kuivus ei lase kompostimise protsessil käivituda. Vähemalt korra aastas tasuks komposti õhutada ehk korralikult läbi segada.

**Õige koha leidmine**

Kompostikasti asukohaks vali päikese- ja tuulevarjulisem aianurk ning väldi madalamaid kohti, sest komposti ei tohi valguda liigset vihmavett. Pea silmas, et kompostikast on kergesti ligipääsetav aiakäruga ja selle juurde pääseb ka talvisel ajal.

**Erinevad abivahendid ja viisid kompostimiseks**

Sõltuvalt sellest, kes elad linnas või maal, eramajas või korterelamus, omad suurt aeda või jagad aianurka naabritega, saad leida enda jaoks sobivaima kompostimise viisi.

\* Kompostihunnik ehk -aun – ei ole tarvis kompostikasti ehitada ega soetada, küll aga tuleb arvestada, et kompostihunnik loomadele ja lindudele liialt ahvatlev ei oleks.

\* Lahtine (või kaanega) kompostikast – võimalik ise ehitada ning olemasolevaid materjale taaskasutada. Talguveebist leiad soovitusi, kuidas endale 2-kambriline kompostikast ehitada.

\* Kinnine komposter – algajale kompostijale kõige kiirem ja lihtsam viis algust teha. Kompostreid on müügil erinevas suuruses ja hinnaklassis.

\* Kiirkomposter – saadaval kaubanduses ning valmistatud lisasoojustusega, et muld paari kuuga valmis saaks.

\* Trummelkomposter – kompostris on trummel, mida saab pöörata ümber horisontaal- või vertikaaltelje. Komposter on küll kahjurite eest hästi kaitstud, aga orgaanilisi jäätmeid ei tohiks lisada pidevalt, vaid neid tuleb koguda ja oodata, kuni esimene kogus on komposteerunud. Võrreldes kompostikastiga valmib kompost kiiremini.

\* Vermikomposter – spetsiaalsete kompostiussidega toimiv lahendus ja mõeldud ruumis kompostimiseks.

*\* Bokashi*-süsteem – *bokashi* tähendab jaapani keeles orgaanilise aine fermenteerimist ehk hapendamist ning sobib hästi tubaseks kasutamiseks. Vaja läheb kaht (soovituslikult kraaniga) *bokashi* ämbrit, labidakest jäätmete tihendamiseks, mõõdutopsi jäätmemassi annuste võtmiseks ja tassi vedeliku jaoks.

Tähelepanu! Uuri kindlasti omavalitsuse jäätmehoolduseeskirja, enne kui valid sobiva kompostimise viisi.

*Allikas: www.teemeara.ee*